JY LEES NOU Hoe-hoe's die lewe in die stad?
Omdat roofvoëls boaan die voedselketting is, het hulle 'n gesonde habitat nodig. Dit beteken 'n stelsel wat goed funksioneer, met genoeg plante om die herbivoorbevolking te ondersteun, wat weer vir die roofdiere kos gee. As daar iewers in dié ketting iets verkeerd loop, sal dit gewoonlik die roofdiere wees wat verdwyn.
Eiers word gewoonlik van Augustus tot November gelê. Uile bou nie neste nie en twee tot drie eiers word in 'n natuurlike holte op die grond of in 'n boom gelê. Geen takkies of blare word bygevoeg om die nes meer gemaklik te maak nie.
Ná omtrent 'n maand broei die kuikens uit – hulle lyk nie na veel meer as 'n dons-gholfballetjie nie. Dis wanneer dinge interessant begin raak, want die ouers bring enigiets van insekte tot slange en selfs vrugtevlermuise om vir die kleintjies te voer.
Hier moet jy versigtig wees. Dit lyk dikwels vir ons asof die kuikens uit die nes geval het terwyl dit eintlik deel is van die broeisiklus. As daar geen onmiddellike bedreiging is nie, moet jy hulle los net waar hulle is.
Hulle sal binne 'n paar dae sterk genoeg wees om in veiligheid te vlieg.
En hou jou oë op die "nes". 'n Tweede broeisel in dieselfde seisoen gebeur selde, maar die kans is goed dat hulle vir die volgende broeityd weer na dieselfde plek sal terugkeer.